**Chryse Planitia** (procedente do grego, para "*Chaira Dourada*") é unha suave chaira circular do hemisferio norte de Marte, fai fronteira ó norte con Acidalia Planitia e ó noroeste con Terra Tempe, cara ao leste con Arabia Terra, cara ao suroeste con Lunae Planum e no sur fai fronteira con Xanthe Terra e con Magaritifer Terra,, está centrada sobre as coordenadas 28,43° S 319,69° E. Chryse Planitia está a cabalo entre o cuadrante de Lunae Palus e o cuadrante de Oxia Palus. Posúe un diámetro medio de máis de 1.500 kms e o seu chan está a máis 2,5 km por debaixo do *nivel do mar marciano*, e pensase que é unha antiga cunca nacida a través dun grande impacto; ten algunhas semellanzas cos mares lunares, coma fallas e dorsais. A densidade de cráteres con diámetros entre 100 m a 2 km é moi parecida á media existente nos mares lunares.

Chryse Planitia amosa evidencias dunha erosión por auga acontecida no pasado e é o destino final de moitos regueiros e grandes canles que proveñen das terras altas que case rodean por completo (excepto polo norte) á *planitia*, incluso recolle canles que nacen no Valles Marineris e nas ladeiras da rexión de Marte. Xa que é unha das rexións máis baixas de Marte (2–3 km por debaixo da altitude media do planeta), a auga tende a fluír cara a ela. As maiores elevacións proveñen xeralmente dende a área de Tharsis e está altitude vai descendendo cara *Chryse*. Cara ao leste, cara a Arabia Terra, a altitude tamén se incrementa, pero Arabia Terra non acada as altitudes das Terras ó oeste e sur de Chryse Planitia. O enorme Ares Vallis provén tamén da rexión de Tharsis, viaxa atravesando case toda a Margaritifer Terra e morre en Chryse. Os Tiu Valles e Simud Valles veñen tamén a morrer a Chryse.
Moitos destes antigos vales foron descubertos polas sondas Viking, proporcionando evidencias fiables de cursos de auga fluíndo nunha época pasada sobre a superficie de Marte.

Tense proposto que a cunca de Chryse puido no pasado conter un gran lago ou un océano durante a idade Hespérica ou a principios da idade Amazónica xa que tódalas canles e vales que morren en Chryse, fano á mesma altitude, o cal podería indicar unha antiga liña de costa. A cunca plana de Chryse ábrese (atravesando Acidalia Planitia) cara a Vastitas Borealis, a gran cunca plana que ocupa todo o polo norte marciano, se existiu un océano no polo norte marciano, Chryse sería unha gran baía dese océano.

A Viking 1 aterrou en Chryse Planitia, pero a lugar de aterraxe non estaba preto das canles e o terreo nese punto era principalmente de orixe volcánica. A Mars Pathfinder aterrou xusto na desembocadura de Ares Vallis, xusto entre a fronteira de Chryse Planitia e Margaritifer Terra.

Notas
-----

1. 1 2 3 4 5  "Planetary Names: Planitia, planitiae: Chryse Planitia on Mars". Consultado o 18-03-2012.
2. ↑  "Mola Regional Boundaries" (PDF). Arquivado dende o orixinal (PDF) o 05-09-2015. Consultado o 18-03-2012.
3. ↑  "MC-10 Lunae Palus" (PDF). Consultado o 18-03-2012.
4. ↑  "MC-11 Oxia Palus" (PDF). Consultado o 18-03-2012.
5. ↑  Victor R. Baker.1982.The Channels of Mars, ISBN 0-292-71068-2
6. ↑  Strom, R.G. Steven K. Croft, and Nadine G. Barlow, "The Martian Impact Cratering Record," Mars, University of Arizona Press, ISBN 0-8165-1257-4
7. ↑  Raeburn, P. 1998. Uncovering the Secrets of the Red Planet Mars. National Geographic Society. Washington D.C.
8. ↑  Moore, P. et al. 1990. The Atlas of the Solar System. Mitchell Beazley Publishers NY, NY.

Véxase tamén
------------

### Outros artigos

* Tempe Terra
* Arabia Terra
* Acidalia Planitia

### Ligazóns externas

* Google Mars scrollable map - centered on Chryse Planitia
* Martel, L.M.V. (Xuño de 2001) Outflow Channels May Make a Case for a Bygone Ocean on Mars. *Planetary Science Research Discoveries*.
* Mapa coas fronteiras das rexións de Marte
* Mapa topográfico de Marte, con nomenclatura detallada das rexións de Marte *(en inglés)*

|  |  |
| --- | --- |
| Control de autoridades | 
* Wd: Q1088526
* WorldCat
* VIAF: 248708402
* EBID: ID
* GND: 4415932-8
* GPN: 1203
* LCCN: sh2001009223
* MAG: 2780313078

 |